Joannes, Dei gratia Francorum rex, baillivo Senonensi aut ejus locum tenenti, salutem. Gentes et ecclesiastice persone ville et civitatis Autissiodorensis, nec-non habitatores et burgenses ejusdem, prout ipsorum quemlibet tangit ac etiam quomodolibet tangere potest, nobis sub gravi conquestione monstrarunt, quod cum predicte gentes et ecclesiastice persone, ad causam ecclesiarum suarum, a tanto tempore quod de continuo hominum memoria non existit, sunt in possessione et saisina habendi in certa parte ville Autiss. omnimodam justitiam et jurisdictionem, nec-non certos et plures burgenses ipsorum subditos et justiciabiles, ipsique supplicantes muros et fossata atque imparamenta dicte ville fecerunt suis propriis sumptibus et expensis, absque hoc quod comes Autissiodorensis aut quivis alius aliquid de suo posuerit vel expenderit in premissis, ipsique fuerint in possessione et saisina habendi custodiam clavium portarum dicte civitatis et ville, dictisque possessione et saisina dicti conquerentes usi fuerint et gavisi, per tantum temporis spatium quod sufficit ad bonam possessionem et saisinam acquirendas et acquisitas retinendas. Nihilominus, Johannes de Cabilone, primogenitus comitis Autissiodorensis, per viam facti aut ejus inordinatam potentiam claves portarum dicte ville a dictis habitatoribus abstulit et amovit, atque penes se detinet, absque eo quod predictis habitatoribus et burgensibus eadem reddere et restituere voluerit, per eosdem pluries et debite requisitu predictos conquerentes in possessione et saisina predictorum, impediendo et perturbando indebite et de novo, ac in ipsorum et totius ville grande prejudicium atque periculum, si sit ita, nisi super hoc de remedio celeri sibi provideatur, sicut dicunt. Quocirca, vobis mandamus ac etiam in hoc committimus, quatenus si vocatis evocandis vobis constiterit de premissis, impedimento, perturbatione atque novitate predictis amotis, predictos conquerentes, tam personas ecclesiasticas quam habitatores et burgenses ipsorum, possessione et saisina uti et gaudere pacifice permittatis et faciatis. Si vero predictus Johannes aut quivis alius in contrarium se opponant, et debatum super hoc oriatur, ipso debato atque rebus contensiosis ad manum nostram tanquam superiorem positis, factaque recredentia per dictam manum nostram, prout et ubi fuerit facienda opponentes, ipsos ad certam et competentem diem hujus presentis parlamenti, non obstante quod sedeat coram dilectis et fidelibus gentibus presens nostris parlamentum tenentibus, adjornetis, quibus gentibus nostris damus, tenore presentium, in mandatis quatenus partibus ipsis auditis exhibeant bonum ac celeris justitie complementum. De adjornamento et alii que super his feceritis, dictas gentes nostras certificare nullatenus obmittatis. Datum apud Regalem locum prope Compendium, vigesima quarta die junii, anno Domini M. CC. LXII.